Na osnovu člana 17. stav 1. tačka b/ Ustava Bosansko-podrinjskog kantona Goražde („Službene novine Bosansko-podrinjskog kantona Goražde“, broj: 8/98, 10/00 i 5/03), člana 106. i 108. Poslovnika Skupštine Bosansko-podrinjskog kantona Goražde („Službene novine Bosansko-podrinjskog kantona Goražde“, broj: 10/08), Skupština Bosansko-podrinjskog kantona Goražde, na 19. redovnoj sjednici, održanoj 12. marta 2013. godine, **d o n o s i*:***

# O D L U K A

**o utvrđivanju prava na zdravstveno osiguranje radnika, koji to pravo**

**ne ostvaruju po drugom osnovu, za 2013. godinu**

Član 1.

 Ovom Odlukom utvrđuje se pravo na zdravstveno osiguranje radnika, sa područja Bosansko-podrinjskog kantona Goražde, koji nisu zdravstveno osigurani ili to pravo ne mogu ostvariti po drugom osnovu.

Prava iz stava 1.ovog člana mogu ostvariti radnici koji su bili uposleni u privrednim društvima na području Bosansko-podrinjskog kantona Goražde i čiji radno-pravni status nije riješen.

Član 2.

 Visina naknade za obavezno zdravstveno osiguranje po jednom osiguraniku utvrdit će se posebnim ugovorom sa Zavodom zdravstvenog osiguranja Bosansko-podrinjskog kantona Goražde, na osnovu dostavljenih usaglašenih spiskova radnika, od strane Ministarstva za socijalnu politiku, zdravstvo, raseljena lica i izbjeglice, Saveza samostalnih sindikata Bosansko-podrinjskog kantona Goražde i Zavoda zdravstvenog osiguranja Bosansko-podrinjskog kantona Goražde.

Član 3.

 Sredstva za provedbu ove Odluke obezbjedit će se iz Budžeta Vlade Bosansko-podrinjskog kantona Goražde iz sredstava podračuna (ESCROW), ekonomski kod 614200 (BAL 005) – Tekući transferi pojedincima (doprinosi za zdravstveno osiguranje nezaposlenih lica).

Član 4.

 Obim prava iz obaveznog zdravstvenog osiguranja, kao i način njihovog ostvarivanja, za osiguranike i članove njihove uže obitelji, koji nisu osigurani po drugom osnovu, Vlada Bosansko-podrinjskog kantona Goražde će regulisati posebnim uputstvom.

Član 5.

 Bosansko-podrinjski kanton Goražde – Vlada Bosansko-podrinjskog kantona Goražde zadržava pravo da, po rješavanju radno-pravnog statusa radnika iz člana 1. ove Odluke, regresno traži naplatu do tada uplaćenih sredstava od strane poslodavca koji je bio dužan da izmiruje obaveze iz zdravstvenog osiguranja ovih radnika.

Član 6.

 Za realizaciju ove Odluke zadužuje se Vlada Bosansko-podrinjskog kantona Goražde.

Član 7.

 Prava utvrđena ovom Odlukom koristit će se u periodu od 01.01.2013. godine do 31.12.2013. godine.

Član 8.

Ova Odluka objavit će se u „Službenim novinama Bosansko-podrinjskog kantona Goražde“.

Broj: 01-37-212/13 **PREDSJEDAVAJUĆI SKUPŠTINE**

12. marta 2013. godine

 G o r a ž d e Suad Došlo